SKRIFTLIG FORESPØRGSEL E-1899/02

af Cristiana Muscardini (UEN) til Kommissionen

(1. juli 2002)

Om: Ulovlig handel med kød af vilde dyr (bushmeat trade)

Som bekendt foregår der i Central- og Vestafrika med forbindelser, der strækker sig lige til Europa, ulovlig handel med kød af vilde dyr. Dette udgør en alvorlig trussel for gorillaer, chimpanser, orangutanger og gibbonaber samt en alvorlig risiko for den offentlige sundhed i de regioner, der er ramt af dette fænomen.

Dette alvorlige problem behandles af den europæiske sammenslutning af zoologiske haver og akvarier (EAZA) og den internationale fond for dyrs velfærd (IFAW), som bl.a. gør indsigelse imod følgende konsekvenser af denne ulovlige fremgangsmåde:

1. dels en yderligere fattigdom blandt den indfødte befolkning som følge af en stadig begrænsning af de vilde dyr, denne befolkning lever af, og

2. dels en udbredelse blandt mennesker af virussygdomme som ebola og hiv/siv som følge af forbruget af abekød.

Kan Kommissionen besvare følgende spørgsmål på baggrund af de risici, som denne situation indebærer såvel for den menneskelige sundhed som for den miljømæssige ligevægt:

- er den rede til at vedtage foranstaltninger, der kan bringe den krise til ophør, som den ulovlige handel med kød af vilde dyr medfører for miljøet?

- kan den garantere, at der i forbindelse med projekterne til udnyttelse af træ og økonomisk udvikling af de afrikanske lande iværksættes initiativer for at standse den voksende ulovlige handel med kød af vilde dyr?

- kan den afsætte særlige finansieringer og fastlægge klare betingelser i programmerne for økonomisk og humanitær støtte?

- er den rede til at tilbyde støtte til initiativer, der skal forbedre beskyttede områder?

- anser den det for hensigtsmæssigt med henblik på at bekæmpe denne ulovlige handel at gøre brug af samarbejde med uafhængige organisationer (som f.eks. Global Witness) for at kontrollere, at disse betingelser overholdes?

Svar afgivet på Kommissionens vegne af Margot Wallström

(5. august 2002)

Kommissionen kender udmærket til den kampagne, der føres af Den Europæiske Sammenslutning af Zoologiske haver og Akvarier (EAZA) og Den Internationale Fond for Dyrs Velfærd (IFAW) vedrørende kød af vilde dyr.

Fællesskabslovgivningen giver allerede mulighed for at gribe ind i forbindelse med de bevarelsesmæssige aspekter af problemet. Nogle af de arter, der er truet af krisen, som f.eks. gorillaer og chimpanser, er medtaget i bilag A til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1), som gennemfører konventionen om international handel med udryddelsestruede vilde dyr og planter (CITES). Indførsel til Fællesskabet af enheder eller dele eller afledte produkter af dyr af disse arter er underlagt en streng kontrol i medfør af denne forordning. Import til rent kommercielle formål med udryddelsestruede arter fra forordningens bilag A er forbudt.

I dag finansierer Kommissionen flere bevarelsesprojekter i Afrika generelt og i den centralafrikanske region i særdeleshed, der har relation til denne problematik.

For eksempel:

- Ecofac-programmet (skovøkosystemer i Centralafrika) omfatter flere komponenter, der tager sigte på at bekæmpe, kontrollere eller forebygge krybskytteri i og omkring større beskyttede områder

- ABAC-projektet (alternativer til krybskytteri i Centralafrika) sigter specielt mod at reducere krybskytteriet ved at gøre kød mere regelmæssigt tilgængeligt på et nøje kontrolleret grundlag. Herigennem vil presset på de vildtlevende dyr kunne reduceres.

Yderligere støtte til eventuelle projekter afhænger af anmodninger fra udviklingslandene selv. For så vidt angår deltagelse af uafhængige organisationer, byder Kommissionen enhver oplysning velkommen fra en hvilken som helst organisation, som vil være parat til at bistå den med gennemførelsen af dens lovgivning om handel med vilde dyr og være med til at kontrollere effektiviteten af de projekter, den finansierer. Den benytter ligeledes sine egne delegationer i de pågældende lande til at indhente sådanne oplysninger.

(1) EFT L 61 af 3.3.1997.